འོན་ཀྱང་སའི་གོ་ལའི་ཁོར་ཡུག་སྲུང་སྐྱོབ་བྱེད་པའི་དགོས་པ་དམིགས་འབེན་དང་ཁེ་ཕན་མཇུག་འབྲས་ནི་འགྲོ་བ་མིའི་ཐོབ་ཐང་འཐབ་རྩོད་བྱེད་པའི་དགོས་པ་དང་ཁེ་ཕན་ལས་གཞི་རྒྱ་ཆེ་ཞིང་ས་སྟེང་གི་སྐྱེ་འགྲོ་ཡོངས་ཀྱི་བདེ་སྡུག་ལ་ཐད་ཀར་འབྲེལ་བ་མ་ཟད་གོ་ལའི་ཚ་དྲོད་འཕར་བའི་གནམ་གཤིས་འགྱུར་ལྡོག་གི་ཉེན་ཁ་སོགས་གང་མགྱོགས་ངང་ཛ་དྲག་མྱུར་སྐྱོབ་ཀྱིས་ཐག་གཅོད་མ་བྱས་ན་ས་སྒང་ཐོག་གི་སྐྱེ་འགྲོ་སྲོག་ཆགས་ཡོངས་ཀྱི་བཟའ་བཏུང་འཚོ་ཚིས་དང༌།གྱོན་གོས་གནས་མལ།སྨན་བཅོས་འཕྲོད་བསྟེན་སོགས་ཕྱོགས་སྣ་ཚོགས་ནས་ཉེན་ཁའི་རང་བཞིན་དུ་ལྷུང་ཡོད།འཛམ་གླིང་སྤྱི་ཡོངས་ཀྱི་ཁོར་ཡུག་སྲུང་སྐྱོབ་ཡང་དག་བྱེད་དགོས་པའི་རྒྱུ་མཚན་ནི་གོ་ལ་འདིའི་ཐོག་གི་རང་བྱུང་ཐོན་ཁུངས་རྣམས་དགོས་མཁོ་ལས་ལྷག་པའི་བེད་སྤྱོད་མི་གཏོང་བ་དང༌།འཇིགས་སུ་རུང་བའི་རང་བྱུང་གནོད་འཚེ་རྣམས་རྒྱུན་མཐུད་ནས་མི་འབྱུང་ཐབས་སོགས་ཀྱི་ཆེད་དུ་ཡིན་ལ།དེ་ལྟར་བྱས་པའི་ཁེ་ཕན་མཇུག་འབྲས་ནི་འཇིག་རྟེན་འདིར་འཚོ་བའི་རྣམ་འབྱེད་ཀྱི་བློ་གྲོས་ལྡན་པའི་མི་དང་དེ་མིན་གྱི་སྲོག་ཆགས་ཡོངས་ལ་འཐོབ་རྒྱུ་ཡིན་པས་དགོས་པ་དམིགས་འབེན་དང་ཁེ་ཕན་མཇུག་འབྲས་ཀྱི་གཞི་རྒྱ་ཆེ་ཆུང་གི་ངོས་ནས་གཞིགས་ཀྱང་སའི་གོ་ལའི་ཁོར་ཡུག་སྲུང་སྐྱོབ་བྱེད་པ་ནི་འགྲོ་བ་མིའི་ཐོབ་ཐང་འཐབ་རྩོད་བྱེད་པ་ལས་གལ་འགངས་ཆེན་པོ་ཡིན་པར་སྙམ།